SKRIFTLIG FORESPØRGSEL E-2536/99

af Heidi Hautala (Verts/ALE) til Kommissionen

(4. januar 2000)

Om: Situationen for finskundervisningen i EU's institutioner

Der er i Kommissionen omkring 60 fastansatte lærere, der underviser tjenestemænd i medlemsstaternes sprog som et fremmedsprog. Ifølge Kommissionens, Rådet og Parlamentets principbeslutning beholder de fastansatte lærere deres stilling, indtil de går på pension. Den efterspørgsel, der overstiger antallet af fastansatte stillinger, dækkes ved udbud.

Finsk er for øjeblikket det eneste EU-sprog, der ikke har en fastansat lærer, hvilket har skabt bekymring blandt de studerende, lærerne og oversættelsestjenesterne. Som følge af besparelser har man ikke ønsket at gøre stillingen som timelønnet lærer i finsk til en fast stilling. Kommissionen har siden hen af sparehensyn besluttet at bringe ansættelsesforholdet for den timelønnede lærer i finsk til ophør og ansat en lokal sprogskole til at varetage undervisningen i finsk. Dette har forringet undervisningens kvalitet og har stillet finsk ringere i forhold til andre sprog.

Kan Kommissionen redegøre for, hvorfor undervisningen finsk i forårssemesteret for 1999 blev tildelt en sprogskole, der ved tidspunktet for kursets begyndelse ikke havde nogen ansatte finskkyndige kompetente lærere? På hvilket grundlag vandt sprogskolen det udbud, der blev afholdt til dette formål? Mener Kommissionen, at sprogskolen opfyldte de øvrige betingelser, der var nævnt i udbuddet, såsom en aflønning, der svarede til det krævende arbejde, og som virkede motiverende for læreren?

Agter Kommissionen at ændre principbeslutningen og stille en stilling til rådighed for en lærer i finsk for at forbedre situationen for finsk? Hvordan vil Kommissionen i en situation uden en fastansat lærer dække efterspørgslen efter finske sprogkurser? Kan Kommissionen redegøre for de omkostninger, der er sparet ved at ansætte en ekstern sprogskole?

Svar afgivet på Kommissionens vegne af Neil Kinnock

(16. februar 2000)

Beslutningen om at outsource de sprogkurser, som ikke kunne varetages af Rådets og Kommissionens fastansatte lærerpersonale, blev truffet i 1996 ved afslutningen af den trilog (Parlamentet, Rådet, Kommissionen), der blev etableret for at undersøge, hvordan man kunne rationalisere udgifterne på dette område.

Til gennemførelse af denne beslutning iværksattes der en interinstitutionel indkaldelse af bud, som i begyndelsen af 1999 resulterede i indgåelse af tre kontrakter om levering af sprogundervisningstjenester. Disse kontrakter tildeltes efter de sædvanlige udbudsprocedurer. Valget af sprogskoler foretoges enstemmigt af repræsentanter for Parlamentet, Rådet, Kommissionen, Det Økonomiske og Sociale Udvalg og Regionsudvalget. Alle kriterier i indkaldelsen af bud blev taget i betragtning, før kontrakterne tildeltes.

I overensstemmelse med trilogens beslutning blev ingen af de ikke-fastansatte læreres kontrakter forlænget, da institutionerne blev i stand til at outsource disse tjenester. Alle de pågældende lærere og deres repræsentanter blev holdt fuldt orienteret om udviklingen på alle stadier.

Alle kurser, der er blevet outsourcet, overvåges regelmæssigt. Alle evalueringer viser stor tilfredshed hos deltagerne, og der er ikke noget, der tyder på, at kvaliteten af de outsourcede kurser er lavere end kvaliteten af dem, der leveres af det fastansatte lærerpersonale. Der holdes regelmæssigt møder mellem institutionerne og de pågældende sprogskoler for at gennemgå resultaterne.

For øjeblikket agter Kommissionen ikke at foreslå en ændring af trilog-arrangementerne, hvilket ville være nødvendigt, hvis den skulle fastansætte en finsksproget lærer.

Omkostningerne ved at outsource sprogundervisningen svarer gennemsnitligt til 40 % af omkostningerne til en fastansat lærer.